फेवातालमा ‘ड्रागन बोट रेस’ फेस्टिवल
पोखराको फेवातालमा आजदेखि ड्रागन बोट रेस फेस्टिवल सुरु भएको छ । नेपाल पर्यटन बोर्ड, नेपालस्थित चिनियाँ राजदूतावास र पोखरा महानगरपालिकाको आयोजनामा पहिलो पटक यो फेस्टिवल सुरु भएको हो ।
रमेश पौडेलपोखरा, असार ८ गते । पोखराको फेवातालमा आजदेखि ड्रागन बोट रेस फेस्टिवल सुरु भएको छ । नेपाल पर्यटन बोर्ड, नेपालस्थित चिनियाँ राजदूतावास र पोखरा महानगरपालिकाको आयोजनामा पहिलो पटक यो फेस्टिवल सुरु भएको हो । फेस्टिवल संस्कृति, पर्यटन तथा नागरिक उड्डयनमन्त्री सुदन किंरातीले उद्घाटन गर्नुभयो । सो अवसरमा नेपालसहित विभिन्न देशका सांस्कृतिक प्रस्तुतिसमेत भएका थिए । झिलिमिली बोट, प्रतिस्पर्धी र दर्शकहरुले फेवातालको रौनक फेरिएको थियो ।  फेस्टिवलमा नेपाली दुई टिम सेमिफाइनल प्रवेश गरेका छन् । २०० मिटर र ५०० दुबै इभेन्टमा नेपालको नारा ड्रागन बोट टिम र एनआरसीए ड्रागन टिम सेमिफाइनल पुगेका हुन् । २०० मिटरको इभेन्टमा चीनको सिचुआन ड्रागन बोट प्रथम हुँदै अन्तिम चारमा प्रवेश गरेको हो । सो टिम निर्धारित दूरी १:४८:८१ मिनेटमा पार गर्दै प्रथम भएको हो । यस्तै, नेपालको नारा ड्रागन बोटले निर्धारित दूरी १:५३:१४ मिनेटमा पूरा गर्दै दोस्रो स्थानमा आएको हो । चीनको युनान ड्रागन बोट (१:५५:७७ मिनेट) र नेपालको एनआरसीए ड्रागन बोट (१:५६:९२ मिनेट) क्रमशः तेस्रो र चौथो हुँदै अन्तिम चारमा प्रवेश गर्न सफल भएका हुन् । सोही इभेन्टमा भाग लिएका नेपालको फेवा लेक ड्रागन बोट, पोखरा महानगरपालिकाको ड्रागन बोट, चाइना–नेपाल फ्रेन्डसिप ड्रागन बोट टिम तथा सिंगापुरको एसजी ड्रागन्स् टिम बाहिरिएका छन् । यसैगरी ५०० मिटर इभेन्टमा चीनको सिचुआन ड्रागन बोट टिम निर्धारित दूरी ४:३८:३३ मिनेटमा पूरा गर्दै प्रथम भएको छ । नेपालको नारा ड्रागन (४:४७:२९ मिनेट), चीनको युनान ड्रागन (४:५३:२२ मिनेट) र नेपालकै एनआरसीए ड्रागन (५:०२:१८ मिनेट) मा निर्धारित ५०० मिटरको दूरी पार गर्दै क्रमशः दोस्रो, तेस्रो र चौथो भएको छ । आयोजकमध्येको नेपाल पर्यटन बोर्डका अधिकृत रविन रेग्मीका अनुसार सेमिफाइनलमा पुगेका टिमहरुले शनिबार एक–एक चरणमा २०० र ५०० मिटरमा पुनः प्रतिस्पर्धा गर्नेछन् । ५०० मिटरको इभेन्टमा फेवा बोट, पोखरा महानगरपालिका, चाइना–नेपाल फ्रेन्डसिप र एसजी ड्रागन टिम बाहिरिएका छन् । एउटा टिममा १२ जनासम्म खेलाडी छन् । विजेताले ५ लाख ५० हजार पुरस्कार प्राप्त गर्ने छन् । पुरस्कारका लागि नगद ३० लाख खर्च हुने आयोजकले जनाएको छ । प्रतियोगिताका लागि आवश्यक बोट तथा आवश्यक सामग्री चीनबाट ल्याइएको छ । ती सामग्री केरुङ नाका हुँदै भित्राइएको हो । बुधबार चीनको लिङ्जी नगरबाट नगर उपप्रमुखसहित ६० जनाको टोली चार्टर उडानबाट पोखरा आएको छ । कार्यक्रममा नेपालका लागि चिनियाँ राजदूत चन सोङ, पोखरा महानगरपालिकाका प्रमुख धनराज आचार्य, नेपाल पर्यटन बोर्डका प्रमुख कार्यकारी अधिकृत धनञ्जय रेग्मीलगायतले फेस्टिवल पोखराको पर्यटनमा टेवा दिने विश्वास व्यक्त गर्नुभयो ।पोखरा पर्यटन परिषद् र चाइना ओभरसिज एसोसिएसनको सहआयोजनामा हुने फेस्टिवलमा होटल एसोसिएसन नेपाल (हान), नेपाल एसोसिएसन अफ र्‍याफ्टिङ एजेन्सिज (नारा), नेपाल र्‍याफ्टिङ एन्ड क्यानोइङ एसोसिएसन लगायत विभिन्न संघ संस्थाले सहकार्य गरेका छन् । 